รัฐเก็บภาษีบุหรี่เพิ่ม ทำราคาปรับขึ้น 5-10 บาท
คลังปรับเพิ่มอัตราภาษีบุหรี่ให้เหมาะสมกับสภาวะเศรษฐกิจ-สนับสนุนนโยบายคุมการบริโภคยาสูง ทำราคาขายเพิ่ม 5-10 บาท
9 ก.พ. 2559

คลังปรับเพิ่มอัตราภาษีบุหรี่ให้เหมาะสมกับสภาวะเศรษฐกิจ-สนับสนุนนโยบายคุมการบริโภคยาสูง ทำราคาขายเพิ่ม 5-10 บาท
เมื่อวันที่ 9 ก.พ. ราชกิจจานุเบกษา เผยแพร่กฎกระทรวง กำหนดอัตราค่าแสตมป์ยาสูบ (ฉบับที่3) พ.ศ.2559 โดยเป็นการแก้ไขเพิ่มเติมอัตราค่าแสตมป์ยาสูบสําหรับยาสูบประเภทบุหรี่ซิกาแรต โดยกําหนดอัตราดังกล่าวให้สูงขึ้น เพื่อให้เหมาะสมกับสภาวการณ์ทางเศรษฐกิจในปัจจุบัน และเป็นการสนับสนุนนโยบายควบคุมการบริโภคยาสูบของรัฐ โดยประกาศดังกล่าวลงนาม โดย นายอภิศักดิ์ ตันติวรวงศ์ รมว.คลัง และมีผลบังคับใช้ในวันที่ 10 ก.พ.2559
ทั้งนี้ในการประชุมคณะรัฐมนตรี (ครม.) กระทรวงการคลังได้เสนอให้ปรับภาษีขึ้นภาษีบุหรี่ทั้งในด้าน ราคา และ ปริมาณ โดยให้มีผลในวันที่ 10 ก.พ. ซึ่งในด้านราคา ปรับขึ้นเป็น 90% จากราคานำเข้า จากเดิมคิดที่ 87% ส่วนด้านปริมาณ เพิ่มขึ้นจาก 1 บาทต่อกรัม เป็น 1.1 บาทต่อกรัม ส่งผลให้ราคาขายปลีกบุหรี่ในท้องตลาดปรับเพิ่มขึ้นเฉลี่ยซองละ 5-10 บาท